ועדת הכספים, כנסת 23, פרוטוקול מספר 234, 2021-01-28 11:45

משה גפני: אני עובר לסעיף הבא בסדר-היום: הצעת תקציב בנק ישראל לשנת 2021.

משה גפני: כשהעברנו כאן את חוק בנק ישראל היה פה דיון מאוד מעניין – מיקי, אתה זוכר את זה – היה דיון עם סטנלי פישר.

מיקי לוי: בוודאי.

משה גפני: שאנחנו רצינו בדרך אחרת, הוא רצה בדרך אחרת, והגענו לפשרה.

משה גפני: ובמציאות כדי לאשר משכורות לעובדי בנק ישראל צריך בכל אופן אישור של שר האוצר, זה לא כל כך פשוט, אבל סוכם שיוצג התקציב לפני ועדת הכספים.

משה גפני: אנחנו לא צריכים לאשר את זה, בניגוד לתקציבים האחרים, ששם אנחנו צריכים גם לאשר.

משה גפני: הסיבות הן סיבות שנאמרו אז.

משה גפני: וקיימנו משא ומתן עם סטנלי פישר כאן לעיני כל ישראל.

משה גפני: אני אמרתי, אם אתם זוכרים, שאני לא אסכים שבלי שום בקרה ייתנו משכורות ותקציבים.

משה גפני: ויש בקרה, ובנק ישראל אמור להגיש את התקציב.

משה גפני: אנחנו לא צריכים להצביע על זה, אבל על פי החוק צריך להציג את התקציב.

משה גפני: פרופ' אמיר ירון נגיד בנק ישראל, שנמצא בזום, אני מבקש שתציג את הצעת התקציב שלכם לשנת 2021.

משה גפני: התקציב חולק פה לחברי הוועדה.

משה גפני: בבקשה, פרופ' ירון.

אמיר ירון: קודם כול, בוקר טוב לרב גפני ולכל חברי הוועדה.

מיקי לוי: חסכו 7.5% מהשכירות, חזרו לבית שלהם.

אופיר כץ: גם חסכו בנייר, הם מדפיסים פחות השנה.

אמיר ירון: אם הנציגים בוועדה יכולים לשים את שני השקפים ששלחתי.

אמיר ירון: אני רק אומר את הדבר הבא: בדרך כלל אני מציג מצגת מקרו מורחבת.

אמיר ירון: לאור לוח הזמנים אנחנו כבר בנושא התקציב של הבנק.

אמיר ירון: התקציב אושר על ידי המועצה המנהלית ב-3 בדצמבר, וב-16 בדצמבר הונח בידי ועדת הכספים, כפי שהחוק מחייב.

אמיר ירון: וכמובן בקונסטלציה של כל הקורונה, אני שמח שיש לנו גם את ההזדמנות להציג את זה בפניכם.

אמיר ירון: (הצגת מצגת) אני אתחיל בכמה דברים.

אמיר ירון: שנת 2020 הייתה שנה מיוחדת.

אמיר ירון: גם בשנת 2021 לכולנו ברור שיהיו חלקים נרחבים שקשורים במשבר הקורונה.

אמיר ירון: הבנק עשה צעדים חסרי תקדים הן ברמה מוניטרית, קיבלנו עליהם גם הרבה מאוד שבחים מקרן המטבע, מחברות דירוג האשראי.

אמיר ירון: אני לא אעבור אתכם אחד-אחד, זה לא המקום לזה, אבל ככה רציתי לשים בשקף אחד, בצד של המוניטרי והפיננסי נעשו פה באמת צעדים חסרי תקדים.

אמיר ירון: קודם כול לעצור את מה שקרה במרץ, ולאחר מכן לוודא שמשקי בית, עסקים, שאנחנו בסביבת ריבית ואשראי מאוד נמוכה.

אמיר ירון: וזה גם נכון בצד הבנקאי, מהקלות רגולטוריות, כל הנושא של מתווה הדחיות הוא מאוד מאוד חשוב, יתרה מעל 160, אנחנו עכשיו נכנסנו לגל הרביעי שלו וכיוצא בזה.

אמיר ירון: לכולם ברור שבתחום המשבר שתי נקודות - - - שימשיכו להיות מה שנקרא צלקות זה בעיקר בעסקים קטנים, ואתם רואים את ההתמקדות שלנו בתחום הזה, וכמובן בשוק העבודה בהמשך.

אמיר ירון: בצד השמאלי בייעוץ הכלכלי לממשלה, אני חייב להגיד שאנחנו היינו מהראשונים שזיהו פה שזה משבר לגמרי מסוג אחר, וגם שונה מ-2008, וצריך להיות פה סיוע פיסקלי, תקציבי משמעותי.

אמיר ירון: למעשה קופסת הקורונה הראשונה בסך 80 מיליארד נסגרה פה ב-24:00 בלילה באחד מהלילות; היינו מעורבים בקופסה השנייה של ה-20 מיליארד; וכמובן באלמנטים מרכזיים בהפניית ההכוונה למה שנהיה הקופסה השלישית, שבסוף נהייתה רשת הביטחון שקיימת עד היום.

אמיר ירון: היו פה, כמו שאתם יודעים, שינויים לאורך הדרך, אבל היינו מעורבים באמת בכל התוכניות הגדולות האלה, מעבר לזה שמעורבים בביצוע תחזיות והגשת אובדני עלות של סגרים וכיוצא בזה, שלאורך כל הדרך הנושא הזה כמובן עלה וירד במנעד הזה שבין בריאות לכלכלה.

אמיר ירון: אני רוצה להגיד, אתם תראו למטה היערכות לקבלת משכנתאות כבטוחה, זה עוד נושא שנכנסנו אליו בתקופה האחרונה.

אמיר ירון: באמת נעשו פה הרבה צעדים, זה כמובן הצריך תשומת לב מיוחדת, שנעשתה פה עבודה מאוד מסורה של עובדי הבנק, שעות לא שעות, ובאמת גם יצירתיות, אני חייב להגיד, ונחישות בכל הדברים האלה.

אמיר ירון: וזה כמובן הסיט חלק מהדברים שהתכוונו לעשות לפני משבר הקורונה, וזה גם מביא אותי לתוכנית 2021 ולאסטרטגיה, כי באופן טבעי חלק מהדברים אנחנו נרצה לקדם לתוך 2021 ואילך.

אמיר ירון: אז בוא נראה, לפני שאנחנו נכנסים למספרים של התקציב, עוד שקף אחד אחרון, ואני אעביר את זה לשוקי שמר.

אמיר ירון: בראייה של מיקודים וראייה קדימה של הבנק, כמובן בתחום המחקר שהוא כה חשוב, הן באספקט של הייעוץ כלכלי והן באספקט לתמוך בצעדים המוניטריים שראיתם שם, שבאמת נעשו דברים מיוחדים.

אמיר ירון: אני יכול להגיד לכם לגבי הריבית הזאת השלילית, לטובת ההלוואות לבנקים, לטובת ההלוואות לעסקים הקטנים, הגיעו אלינו הרבה שאילתות מבנקים מרכזיים אחרים וכיוצא בזה, אבל אחד הדברים שלמדנו במשבר הזה זה החשיבות של נתונים בזמן אמת.

אמיר ירון: זה ה-bullet האחרון בצד ימין תחת המחקר: גיוון יכולת האיסוף.

אמיר ירון: זה ימשיך להיות מוקד שלנו.

אמיר ירון: אין ספק שהנושא הזה קריטי, חלקכם ראיתם שבתקופה כזאת רק לדעת מה קורה בכרטיסי האשראי נותן לנו מיד אינדיקציה מה קורה אם הסגר נפתח או נסגר, איזה תחומים יש בהם רכישות ואיזה תחומים אין בהם.

אמיר ירון: וזו רק דוגמה.

אמיר ירון: דוגמה נוספת זה ממאגר נתוני האשראי, מאגרים עסקיים.

אמיר ירון: זה תחום שאנחנו הולכים לפתח אותו, כולכם שומעים את המילה Artificial Intelligence, Machine Learning.

אמיר ירון: אלה תחומים שאנחנו הולכים לקדם בין - - - ועולם המחקר.

אמיר ירון: וזו תובנה שהתעצמה, הייתי אומר, לאור המשבר.

אמיר ירון: עוד תופעה זה התאמת הבנק לסביבה המשתנה, תרבות וסביבת עבודה - - - אנחנו מצליחים לעבוד, בעיקר בסגר אנחנו שומרים על בנק מסודר באמת לפי כל הכללים, ומצליחים היום לעבוד גם בקפסולות, גם באתרים שונים, אבל גם מהבית בעבודה דיגיטלית.

אמיר ירון: לפני שנה ומשהו לא היינו מסוגלים לחשוב שעסקה ממחלקת השווקים תוכל להתבצע בשלט רחוק.

אמיר ירון: אנחנו היום יכולים לעשות את זה, וזה כמובן ימשיך - - -

משה גפני: תודה רבה.

משה גפני: כמה כסף נכנס עכשיו מרווחי הגז?

אמיר ירון: אנחנו נגיע לזה.

משה גפני: לאן אנחנו הולכים להגיע?

אמיר ירון: - - - לסיים את ההצגה הזאת.

משה גפני: כמה כסף?

אמיר ירון: הנושא הבא שהוא מאוד חשוב שלמדנו פה זה שוק האשראי ושוק התשלומים, שהם היו אצלנו כרמזור, אבל היום זה בוודאי, כולכם שומעים מה קורה בשוק התשלומים.

אמיר ירון: אנחנו הצלחנו, למרות המשבר, להכניס יותר מסופי EMV, שהם מאפשרים ל-Apple Pay להיכנס, הם מאפשרים עוד כל מיני קידומים במערך התשלומים.

אמיר ירון: אנחנו הצלחנו אפילו להכניס את ה-Faster Payments.

אמיר ירון: וכל הדברים האלה מקדמים את העולם פיננסי.

אמיר ירון: כמובן שאנחנו נרצה עוד להאיץ את זה בהמשך המשבר, אבל בעולם האשראי, שאתם עברתם על כל הנושא של הקרנות בערבות מדינה ובאמת עודדתם את זה, ואני שמח על כך, נושא האשראי, לדוגמה עידוד התחרות, כמו נושא איגוח, חדשנות פיננסית, Telbo.

אמיר ירון: הזכרתי את הבטוחה הצפה, שאם היה פה איגוח לא היה בכלל צריך לעשות את זה.

אמיר ירון: אז זה ה-bullet השני באמצע.

אמיר ירון: וכמובן אנחנו גם למדים על החשיבות של הכלה פיננסית, שהיא כה חשובה.

אמיר ירון: וזו עוד נקודה - - - שלנו מהמשבר – הכלה פיננסית, קידום התחרות והחדשנות במערכת הפיננסית והמדינית.

אמיר ירון: ואנחנו כמובן שמחים על הידוק הקשר עם הציבור על כל - - -

משה גפני: הוא ענה על כמה כסף נכנס?

אמיר ירון: כל מי שבעצם רלוונטי נמצא פה.

אמיר ירון: אז זה בראייה כללית.

אמיר ירון: התקציב, כפי שתיכף גם פרופ' שוקי שמר יסביר, וגם המנכ"לית החדשה שולמית גרי תעבור עליו יותר בפרוטרוט, אנחנו אחרי נוכל לענות על השאלה שאתה - - -

משה גפני: אוקיי.

משה גפני: אין לנו הרבה זמן, בבקשה.

אמיר ירון: אני רק רוצה לומר: אלה אבני הדרך, אבל 2021, אנחנו עדיין בסגר, אנחנו עדיין עומדים על המשמר, ומאזנים בין ההתמקדות במיקודים קדימה מחד, וכמובן ההתמודדות עם המשבר שכל הבנקים המרכזיים, כולל אנחנו, מתמודדים איתו.

אמיר ירון: והאיזון הזה זה בדיוק המעבר שמשתקף גם בתקציב הזה שמובא בפניכם.

אמיר ירון: אז אני חושב שאני אעצור כאן.

אמיר ירון: זו מעין הקדמה כללית.

אמיר ירון: לאור לוח הזמנים, אני אעביר את המיקרופון לפרופ' שוקי שמר.

משה גפני: בסדר.

משה גפני: אני מבין שאתה לא שבע רצון או אתם לא שבעי רצון מהתוכנית הכלכלית של הממשלה?

אמיר ירון: עוד פעם, התוכנית עוד לא - - -

משה גפני: כללי, אני מדבר על העקרונות.

אמיר ירון: כפי שאמרתי, יש הרבה דברים שעוד לא סגורים.

אמיר ירון: אנחנו בקשר עם הגורמים, יש שם אלמנטים מסוימים - - - יש שם דברים אחרים שצריך ללמוד, והם אולי לא היעילים ביותר.

משה גפני: טוב.

משה גפני: פרופ' שמר, בבקשה, אם אפשר בקצרה.

יהושע שמר: כן, שלום, אדוני היושב-ראש, ועדה נכבדה.

יהושע שמר: המועצה המנהלית שאני עומד בראשה, ומציגים לכם בהרכב הנוכחי שלנו זה תקציב שלישי, מורכבת מחמישה נציגי ציבור: כבוד הנגיד והמשנה.

יהושע שמר: השנה עזבו אותנו שני נציגי ציבור – פרופ' אפרים צדקה ופרופ' יפעת ביטון – והצטרפו שני חברים נכבדים.

משה גפני: מי החברים היום?

יהושע שמר: מוטי בסר, שהיה היועץ הכספי לרמטכ"ל ומנכ"ל מבקר המדינה, ועו"ד שרון מרגלית, שהיא דיקנית בית ספר למשפטים במרכז הבין-תחומי.

יהושע שמר: אז כפי שאתה יודע, אדוני היושב-ראש, אתה היית מיוזמי חוק בנק ישראל, התפקיד של המועצה המנהלית למעשה לאפשר לנגיד ולהנהלה לממש את תפקידי הבנק, לפקח על ההתנהלות התקינה והיעילה של הבנק, לדון בתוכנית העבודה השנתית של הבנק, לאשר את התקציב שמוגש בפניכם היום, וכמובן תנאי השכר של עובדי הבנק.

יהושע שמר: אנחנו השנה קיימנו כ-25 ישיבות של המועצה המנהלית, 20 ישיבות של ועדת ביקורת וישיבות של הוועדה לבחינת הדוחות הכספיים, והיא הייתה בהחלט שנה לא פשוטה בגלל הקורונה.

יהושע שמר: מצאנו כאן קבוצת עובדים בעלי יכולת מקצועית גבוהה מאוד, מסורים לעבודה, עם גאוות יחידה ושליחות.

יהושע שמר: אני חושב שהנגיד מוביל ברוח איתנה, ובאמת משרה אווירה מאוד מאוד טובה בבנק.

יהושע שמר: ב-3 בדצמבר אנחנו אישרנו את התקציב של הבנק לאחר כמה ישיבות שיוחדו לתוכנית העבודה, ויש בה מספר תכנים, בעיקר השגת יעדים אסטרטגיים שמוביל הנגיד החדש והנהלת הבנק.

יהושע שמר: התקציב היום שמוגש בפניכם הוא של 996 מיליוני שקלים, ועל ההרכב נעמוד בהמשך.

יהושע שמר: הוא מגלם למעשה קיטון של 7.5%.

משה גפני: האם אתה יכול לומר משפט או שניים לגבי הוועדה המוניטרית?

יהושע שמר: לא, אנחנו כמועצה מנהלית לא עוסקים במועצה המוניטרית.

משה גפני: מישהו יודע לענות לגבי הוועדה המוניטרית?

קריאה: הנגיד.

משה גפני: פרופ' שמר, אני רוצה רק שהוועדה ואני נדע לגבי הוועדה המוניטרית – מי עומד בראשה?

משה גפני: האם יש חברים?

משה גפני: האם זה פועל?

משה גפני: זה חלק מהחוק שעשינו.

אמיר ירון: אני אענה על השאלה הזאת.

אמיר ירון: הוועדה המוניטרית היא גוף שונה מהמועצה המנהלית.

אמיר ירון: בראשה עומד הנגיד.

אמיר ירון: ישנם שני נציגים פנימיים של הבנק, כרגע זה המשנה לנגיד וראש חטיבת המחקר.

אמיר ירון: בנוסף יש עוד שלושה נציגי ציבור: פרופ' ראובן גרונאו, פרופ' צבי הרקוביץ ופרופ' משה חזן.

אמיר ירון: זו הקומפוזיציה - - -

משה גפני: אני שואל אם הוועדה המוניטרית מתכנסת?

אמיר ירון: הוועדה מתכנסת לפחות אחת לשבוע בכל תקופת הקורונה, זה יצא גם בעיתונות.

אמיר ירון: חלק מהצעדים שהראיתי לכם נעשו בשעות מאוד מאוחרות של הלילה, כולל לא בימים הסטנדרטיים.

משה גפני: טוב.

משה גפני: רציתי לדעת רק שזה מתפקד.

אופיר כץ: מה התפקיד של הוועדה?

משה גפני: הוועדה המוניטרית.

משה גפני: היא מחליטה לגבי כל הדברים: לגבי הנושא של המט"חים, לגבי הנושא של המדיניות המוניטרית של הבנק.

משה גפני: כל הנושא הזה.

משה גפני: הייתה ישיבה אצל ראש הממשלה בשעתו, ואני אמרתי שבמדעי המדינה ילמדו את הדבר הזה, מפני שעד היום לנגיד היה את הכוח לבד – הוא היה מחליט: קונה דולרים, מוכר מטבע חוץ.

משה גפני: והוא פיזר את זה.

משה גפני: הוא ביקש לפזר את הסמכויות לוועדה מוניטרית של חמישה אנשים.

משה גפני: וילמדו איך הוא נהיה מזה יותר חזק.

משה גפני: הוא הוריד מעצמו סמכויות, אבל נהיה יותר חזק.

משה גפני: רציתי לדעת אם הוועדה אכן מתפקדת.

משה גפני: אומר הנגיד, פרופ' ירון, שהיא מתפקדת.

משה גפני: בבקשה, פרופ' שוקי שמר, אני מתנצל על ההפסקה.

אמיר ירון: אתה צודק.

אמיר ירון: כפי שציינתי, אלה החברים, וזה תהליך מאוד חשוב, שבוצעו פה, כפי שאמרתי, צעדים רבים.

אמיר ירון: וזה שזה לא יחיד אלא דווקא יש ועדה, אני חושב שזה מאוד מאוד תורם לתהליך.

משה גפני: אוקיי.

משה גפני: בבקשה, שוקי שמר.

יהושע שמר: בסך הכול המועצה המנהלית, שעוסקת בסוף השנה במספר ישיבות בתוכניות העבודה ובתקציב, אני חושב שהיא עושה עבודה, היא קטליזטור למעשה לאימוץ גישה של התייעלות בבנק.

יהושע שמר: יש דיונים מאוד מאוד יסודיים עם הנהלת הבנק, עם הנגיד, לפעמים גם בוויכוחים כאלה ואחרים.

יהושע שמר: אבל בסופו של דבר אנחנו משתדלים שלא יהיה גידול בעלויות השוטפות.

יהושע שמר: אבל יש פרויקטים מיוחדים, שצריכים להרחיב אותם, כמו שיוסבר בהמשך, הפרויקט של נתוני אשראי שהוטל על הבנק והוא מחייב משאבים כאלה ואחרים.

יהושע שמר: אבל בסך הכול אפשר לראות בתקציב שיש התייעלות בפעילות התפעולית השוטפת, ואין גידול בתקציב של הבנק.

יהושע שמר: יחד עם זאת, גם הקורונה הצריכה תוספת של תקנים זמניים, כדי לאפשר חלק מהפעילויות המיוחדות שנכפו על הבנק בגין הקורונה.

משה גפני: אני שואל כבר בפעם הרביעית: נכנס כסף מרווחי הגז?

יהושע שמר: תיכף זה יוצג.

יהושע שמר: מעט מאוד.

משה גפני: בסדר.

משה גפני: כמה?

יהושע שמר: הכוונה היא שלא ברמה כזאת שאפשר עוד להעביר.

יהושע שמר: ותיכף תראו את המספרים, הם לא ברמה כזאת שאפשר כבר ליהנות מהרווחים.

משה גפני: כמה כסף?

משה גפני: מאוד חשוב הדבר הזה.

אמיר ירון: כפי שאתה יודע, אנחנו נפרט גם בהמשך, המנכ"לית תפרט, אבל צריך להקים את מוסדות הקרן בתוך הבנק, זה תלוי גם בישיבות עם האוצר.

אמיר ירון: אנחנו בתהליכים, אבל אנחנו כמובן צריכים - - -

משה גפני: אפשר לענות לנו בעברית, אני יידיש לא כל כך מבין, להגיד כמה כסף נכנס?

משה גפני: אני יודע, הרי אני עשיתי את החוק בוועדת המדע.

משה גפני: אני יודע מתי מעבירים את זה לתושבי מדינת ישראל ומתי עדיין לא.

משה גפני: אני רוצה לדעת, בגלל שיש פה איזו תקלה בעניין הזה של משך הזמן שעליו דובר שיהיה כסף.

משה גפני: אתם בעלי הבית.

משה גפני: אנחנו קבענו בחוק שבנק ישראל מנהל את זה.

משה גפני: אז חשוב לדעת, אנחנו מדברים על תקציב, כמה כסף נכנס מרווחי הגז?

משה גפני: אנחנו לא באים בטענות או ביקורת, רק עובדה – כמה כסף?

אמיר ירון: אז אמרתי: 500 מיליון עד היום.

אמיר ירון: זו התשובה.

משה גפני: מעט מאוד.

אמיר ירון: רק לפני שאני מעביר את זה למנכ"לית אני רוצה להגיד מילה על המועצה.

אמיר ירון: המועצה היא גוף מאוד חשוב.

אמיר ירון: היא מעין board of directors בצד הניהולי של הבנק.

אמיר ירון: שוקי פה תיאר את זה קצר, אבל הם משקיעים הרבה שעות, הם נכנסים לעומק הנושאים.

אמיר ירון: אני רואה בהם לא רק גוף מפקח אלא גם מראה.

אמיר ירון: זה טוב שלגוף ציבורי כמונו יש מראה, והם מאתגרים אותנו, וזה תהליך מאוד מאוד חשוב.

אמיר ירון: וצריך להודות לכל חברי המועצה, שבאמת משקיעים שעות על גבי שעות בנושאים הללו, ונכנסים מהפרטים עד לדברים היותר-גדולים.

אמיר ירון: אני פה אעביר את זה למנכ"לית, שתמשיך לתאר את נושא - - -

משה גפני: רגע, אז אני רוצה להודות לשוקי שמר.

משה גפני: היה מאוד ברור בעניין, ואנחנו מודים לך על זה.

משה גפני: מי זאת המנכ"לית?

אמיר ירון: כמו שאתה זוכר, המנכ"ל הקודם היה חזי כאלו.

אמיר ירון: יש מנכ"לית חדשה, הגברת שולי גרי.

משה גפני: בטח.

משה גפני: תמיד שאלנו אותו: כמה עובדים ערבים יש בבנק ישראל?

משה גפני: והוא היה עונה תשובות על כמה חרדים יש.

ינון אזולאי: וטיבי היה שואל אותו: כמה חרדים יש?

מיקי לוי: יש לי שאלה, אדוני הנגיד.

משה גפני: בבקשה, מיקי.

מיקי לוי: אדוני הנגיד, תודה רבה לך.

מיקי לוי: יש לי מספר שאלות.

מיקי לוי: כל הנושא של הלוואות בערבות מדינה, ואתה גם הזכרת את זה, בעקבות הקורונה צריכים להתחיל להחזיר בתחילת מרץ.

מיקי לוי: הקורונה לא נגמרה, והבחירות בפתח, ולבעלי העסקים אין כרגע מאיפה להחזיר.

מיקי לוי: אני שואל: האם זה בתחום מדינת ישראל, הנושא של הדחייה מול הבנקים?

מיקי לוי: האם האוצר?

מיקי לוי: כי כל ההלוואות האלה הן בערבות מדינה.

מיקי לוי: עסקים לא נפתחו, הכלכלה עדיין מדשדשת, לצערי הרב.

מיקי לוי: אז אם אפשר לתת איזשהו פוקוס על העניין הזה, כי אין מאיפה להחזיר.

מיקי לוי: זו שאלה ראשונה, אדוני.

מיקי לוי: השאלה השנייה, אתה הזכרת את נושא המשכנתאות.

מיקי לוי: חבר הכנסת לפיד, אני, חבר הכנסת קרעי היינו שלושת חברי הכנסת שעבדו מול המפקח על הבנקים, ואני רוצה לברך אתכם על שינוי התפיסה בהלוואות המשכנתאות לכלל אזרחי מדינת ישראל, משני שליש-שליש, אפשרות לקחת כל מסלול ומסלול שליש-שליש-שליש.

מיקי לוי: ובאמת חסכנו 400 עד 600 שקל לחודש למישהו שמלווה משכנתא של 1.2 מיליון שקל.

מיקי לוי: ואני מתעורר לפני שבוע ומגלה, שנכון שהסחורה שהיא כסף עולה כסף, ונכון שהבנקים לא צריכים להפסיד, אבל מה שקרה, יום למוחרת הבנקים העלו את הריבית על ההלוואות.

מיקי לוי: והסך הכול שהיו צריכים להרוויח אותם לווים, בסביבות 400, 450, עד 600 שקל, תלוי כמה, הצטמצם ל-160 שקל.

מיקי לוי: השאלה אם אתם נותנים פוקוס לעניין, ואם זה על דעתכם.

מיקי לוי: אולי לא היה שווה לעבוד על זה שמונה חודשים בעצבים - - -

משה גפני: מיקי, השאלה ברורה.

מיקי לוי: אז זה לגבי זה.

מיקי לוי: ועכשיו באמת אתה לא חייב להשיב, מכיוון שאתה היועץ של ראש הממשלה בנושא הכלכלי, ככה זה מוגדר בחוק, וראיתי כמה התבטאויות שלך בנוגע לתוכנית הכלכלית האחרונה, אני אודה לך אם תיתן - - -

משה גפני: שאלתי את השאלה הזאת.

משה גפני: מיקי, תודה.

משה גפני: אל תשיב עוד.

משה גפני: ינון, בבקשה, יש לך שאלה?

ינון אזולאי: בתחילת הקורונה בחודש מרץ נתתם איזשהו אשראי לכולם לגבי הצ'קים החוזרים, שלא יהיה במאגר הצ'קים החוזרים.

ינון אזולאי: זה היה עד חודש אוגוסט.

ינון אזולאי: קיבלנו פניות רבות וגם העלינו את זה בוועדה, שעדיין אנחנו נמצאים בתקופת הקורונה, עדיין אנשים נמצאים בחל"ת.

ינון אזולאי: ויותר מזה, גם חלקם חזרו ועוד פעם יצאו, חזרה ועוד פעם יצאו.

ינון אזולאי: ולכן אנחנו נמצאים עדיין בתקופה הקשה.

ינון אזולאי: וגם בעלי העסקים – ואני מכיר את התשובה שיגידו: לא, תמיד תסתכל על המטבע משני הצדדים, אז הסתכלתי על המטבע משני הצדדים, וקיבלתי את הפניות משני צידי המטבע.

ינון אזולאי: זה גם נמצא כרגע ברוויזיה שלי בוועדת הכלכלה על הנושא הזה, שלא יכול להיות שדווקא בתקופה הזאת לא תמשיכו ותיתנו את האופציה, שלא יהיה במאגר הצ'קים החוזרים.

ינון אזולאי: כמובן, אתם יכולים להגיד: אנחנו נגביל, אנחנו נעשה, נעשה כל מיני דברים.

ינון אזולאי: זה דבר אחד.

ינון אזולאי: הדבר הנוסף, אני נחשפתי לזה יותר השבוע, אבל יש דבר שהוא כבר מלפני חצי שנה, וזה מעטפות האל-תור שהפסקתם.

ינון אזולאי: אין דבר כזה אל-תור.

ינון אזולאי: אישה מבוגרת, אדם שרוצה לשלוח – אין דבר כזה במעטפת אל-תור, חייב את השירות הדיגיטלי.

ינון אזולאי: ויותר מכך, השבוע אני מקבל מהבנק שלי סמ"ס שאומר: תשמע, אין טלר, אם אתה רוצה להוציא כסף, אתה רוצה להפקיד כסף – הכול מבחוץ, לא רוצים לראות אותך, גם לאחר תקופת הקורונה.

ינון אזולאי: אז קודם כול, למה זה צריך להיות ככה?

ינון אזולאי: ודבר שני, האם אתם הולכים לעשות פיטורי עובדים בכל הבנקים האלה?

ינון אזולאי: לא מספיקה לי התשובה לשנה או לשנתיים הקרובות, אני רוצה לדעת לעשר שנים הקרובות, אם בעקבות הצמצום שלכם בעבודת הפקידים בטלר אתם הולכים לצמצם ולפטר עובדים.

משה גפני: בבקשה.

אמיר ירון: טוב, אני אתחיל מהסוף, אולי קודם כול בנושא של צ'קים חוזרים.

אמיר ירון: אנחנו רואים תמונה טובה.

אמיר ירון: כמות הצ'קים החוזרים חזרה ל-steady state שהיא הייתה קודם, ויחד עם זה בנושא הסימונים במאגר נתוני האשראי אנחנו מאוד קשובים, כדי שהתקופה הזאת אכן תהיה מסומנת באופן מיוחד לאנשים, יוכר בכך - - -

ינון אזולאי: מה זה התקופה הזאת?

ינון אזולאי: אני לא מבין את התשובה.

אמיר ירון: לגבי הנושא של העובדים בבנקים, זה כמובן חלק מתוכנית ההתייעלות של הבנקים.

אמיר ירון: ופה הם צריכים תמיד לעשות את המנעד הנכון, מצד אחד להתייעל, ומצד שני לעשות את זה במדרוג נכון, כדי שעדיין יהיה את הטיפול בסניפים כמו שצריך.

אמיר ירון: לגבי האל-תור ושאר הדברים, אני יודע שאנשים שלי מדברים איתך.

ינון אזולאי: אבל מדברים איתי גם על הצ'קים החוזרים ואני לא מקבל תשובה.

אמיר ירון: רק חשוב לי מאוד להסביר, עובר חוק הניידות.

אמיר ירון: זה חוק קריטי וחשוב לקדם לטובת כלל האזרחים, כלל הצרכנים, שיוכלו לעבור מבנק לבנק, שיוכלו בעצם ליצור תחרות.

אמיר ירון: הוזכר פה הנושא שכל המעברים האלה רק מאפשרים יותר תחרות.

אמיר ירון: ולכן, כבוד חבר הכנסת, על שאר הנושאים כמובן האנשים שלי ימשיכו לדבר איתך, לא הייתי קושר אחד בשני.

אמיר ירון: צריך להעביר את חוק הניידות הזה, לקדם אותו כהלכה, לטובת - - -

משה גפני: אוקיי.

ינון אזולאי: הוא לא ענה לי, הרב גפני.

ינון אזולאי: אני רוצה לדעת - - -

אמיר ירון: לגבי השאלה של חבר הכנסת לוי, הנושא של התמהיל הוא חשוב.

אמיר ירון: שינינו אותו.

אמיר ירון: אנחנו בתהליך התהוות, יש פה תהליך מעבר, שרק יתגבר ברגע שנושא המיחזורים ייכנס לתוכו.

אמיר ירון: בחלק אנחנו רואים שיפורים, בחלק לא.

אמיר ירון: אני מאוד לא מרוצה מהלא.

אמיר ירון: אני מצפה ליותר, ובמידה ולא נראה את זה, אנחנו כמובן נמשיך לאתגר את המערכת הבנקאית בתחום הזה.

אמיר ירון: אני חושב שעניתי על - - -

ינון אזולאי: לא, לא ענית לי.

ינון אזולאי: לגבי הצ'קים החוזרים, אמרת שאתם רואים את התמונה.

ינון אזולאי: אנחנו קיבלנו פניות, וגם הונח חוק של חבר הכנסת משה ארבל ושלי, להמשיך עם המאגר של הצ'קים החוזרים, שבמאגר האשראי לא ייחשבו הצ'קים החוזרים עד סוף הקורונה.

ינון אזולאי: אתם יכולים להגיד שאתם רואים ככה, רואים ככה, אנחנו יודעים את המצוקות של האנשים ואנחנו קיבלנו את זה מהמצוקות של האנשים.

ינון אזולאי: וכשאני מדבר איתך על הרוויזיה ליבת הכותרת זה זה והנושא של האל-תור.

ינון אזולאי: שני הדברים האלה, שחייבים לתת מענה, והייתה התחייבות גם שהנושא הזה – לא שלכם, מי שהתחייב יודע, זה לא סתם אנשים שהתחייבו – לגבי הנושא של המאגר של הצ'קים החוזרים.

ינון אזולאי: לכן אנחנו דורשים שתעשו את הכול, שזה ימשיך גם עד סוף הקורונה.

אמיר ירון: אז אני חוזר ואומר:

אמיר ירון: קודם כול יש לנו את הנתונים בצורה מאוד פרטנית, ואני אומר לך שכמות – ברור שאנחנו כולנו מבינים שיש פה משבר, וכולנו מודאגים ומבינים את הקושי של הרבה מאוד אזרחים או מעסיקים בתקופה הזאת.

אמיר ירון: וכפי שאמרתי, סך כל הצ'קים החוזרים שאנחנו רואים עכשיו אינו שונה מהותית מלפני המשבר.

אמיר ירון: דווקא תרבות הצ'קים החוזרים חזרה לאיפה שהיא הייתה.

אמיר ירון: ויחד עם זה, כפי שאמרת, הממונה על המאגר ימשיך לטפל בנושא של הסימון, לטובת זה שננטר את זה ושזה לא יפגע בהמשך במאגר.

משה גפני: תודה רבה.

משה גפני: קטי, את רצית לשאול את הנגיד?

קטי קטרין שטרית: כן.

קטי קטרין שטרית: שלום לך, הנגיד, זאת חברת הכנסת קטי שטרית.

קטי קטרין שטרית: תראה, אני פותחת את המצגת, שנראית יפה מאוד אני חייבת לציין, ואז אני קוראת את הקטע של בנקאות, אשראי ותשלומים – מבורך ביותר.

קטי קטרין שטרית: אבל מה?

קטי קטרין שטרית: חבר הכנסת אופיר כץ ואנוכי אתמול קיימנו ישיבת זום עם יועצי מס, שטענו טענה מאוד מאוד קשה כלפי הבנקים, שראה זו תופעה מוזרה ביותר, בין הגל הראשון לשני, לשלישי, לא מאשרים הלוואות לתחומי המסעדנות.

קטי קטרין שטרית: מסעדנים נשארים ללא הלוואות.

קטי קטרין שטרית: הם מגיעים לבנק, שולחים אותם כמובן הלוך ושוב, הלוך ושוב, בסופו של דבר התשובה היא שהם לא מקבלים.

קטי קטרין שטרית: למה?

קטי קטרין שטרית: מפני שהמסעדנות נמצאת בסימן שאלה, האם המסעדה תוכל לשרוד אחרי כל המהלכים הללו?

קטי קטרין שטרית: ואז מוצאים את עצמם בעלי המסעדות מול שוקת שבורה, אין אף אחד שידאג להם, למרות כל ההבטחות.

קטי קטרין שטרית: וזה בניגוד לעמדת הממשלה, שאומרת:

קטי קטרין שטרית: אנחנו נעניק מענקים והלוואות לכל העצמאים – אז רק שתדעו לכם, שהמסעדנים הם מחוץ לתחום, פשוט לא מתייחסים אליהם ומפקירים אותם.

משה גפני: אוקיי.

משה גפני: תשובה לשאלה הזאת.

אופיר כץ: יש להם גם אינדיקציה, כי הם מייצגים מגוון רחב של ענפים.

אופיר כץ: אז הם רואים שלענפים אחרים כן מאשרים את ההלוואות, וכל מי שבא מענף המסעדנות לא מקבל את ההלוואה מהבנק.

קטי קטרין שטרית: אלה יועצי המס.

קטי קטרין שטרית: יועצי המס בארץ אומרים: אנחנו רואים את ההלוואות שנותנים לגופים אחרים, ולמסעדנים לא.

משה גפני: השאלה ברורה.

משה גפני: בבקשה.

אמיר ירון: צריך קודם כול לזכור שנושא של הלוואות ואשראי שונה מהותית ממענק.

אמיר ירון: קודם כול.

אמיר ירון: הלוואה צריך להחזיר, וגם מערכת הבנקאות, בצד השני שלה יש פיקדונות.

אמיר ירון: לא היינו רוצים שהם ייתנו הלוואות, נכון שאנחנו במצב מאוד מורכב לאור המשבר, אבל עדיין אשראי צריך להינתן עם ראייה אחראית.

אמיר ירון: ולכן הוא שונה ממענקים - - -

קטי קטרין שטרית: לא, פשוט קראתי את מה שכתבתם.

אמיר ירון: יחד עם זה, אנחנו בהחלט לאורך כל הדרך מנסים להוריד חסמים בכל תחומי ההלוואות בקרנות.

אמיר ירון: ואנחנו רואים לאורך הדרך שיפור בתחומים שבהם הקרנות - - -

משה גפני: לא כללית.

משה גפני: שאלה חברת הכנסת קטי שטרית, היא אומרת שהיא ישבה גם עם אופיר כץ, האם זה נכון שיש שוני והבדלים בין תחומי העיסוק השונים לבין המסעדנים?

קטי קטרין שטרית: אני רוצה לחדד את זה, אדוני היושב-ראש.

משה גפני: חידדת.

קטי קטרין שטרית: לא.

קטי קטרין שטרית: אני מסתכלת פשוט רק על מה שכתבתם, אני מצטטת מה שכתבתם: הקלות רגולטוריות במטרה להגביר את היקף האשראי במשק.

משה גפני: את שואלת על המסעדנים.

קטי קטרין שטרית: רגע.

קטי קטרין שטרית: גיבוש מתווה במסגרתו – אז אני פשוט רוצה להסביר לך, שתדע, יכול להיות שאולי הקלתם יותר מדי דווקא בצד של הבנקים ולא בצד של העצמאים.

קטי קטרין שטרית: וזו הנקודה שבה אתם צריכים להתערב.

אופיר כץ: משפט לפני שהוא משיב.

אמיר ירון: אז אני רק רוצה להשיב - - -

משה גפני: רגע, דקה.

אמיר ירון: ההקלות הרגולטוריות אפשרו למערכת הבנקאית, שנכנסה כמערכת יציבה וטובה, להגדיל את האשראי לאורך המשבר הזה.

אמיר ירון: זה לכשעצמו דבר מאוד מאוד חשוב.

קטי קטרין שטרית: אבל לא להרוג.

משה גפני: פרופ' ירון, רק שנייה.

משה גפני: חבר הכנסת אופיר כץ, בבקשה.

אמיר ירון: בתוך המנעד הזה - - - בצורה אחראית.

אמיר ירון: ויחד עם זה - - -

משה גפני: למה הוא לא שומע אותנו?

אמיר ירון: אנחנו גם רואים הלוואות בתחומי - - - ובתחומי המסעדנות.

משה גפני: תודה.

משה גפני: חבר הכנסת אופיר כץ, בבקשה.

אופיר כץ: אדוני הנגיד, אני מסכים איתך שאנחנו לא מצפים שכל מי שרוצה עכשיו ולא יכול לעמוד בזה יקבל הלוואה כמובן.

אופיר כץ: אבל אנחנו כן במשבר, ובתוך המשבר יש עוד משבר, שהענף הזה בעצם סובל הכי הרבה.

אופיר כץ: עכשיו, נראה לי שאין לך את המספרים.

אופיר כץ: מה שאני מציע זה שתעשה בדיקה אצלך לגבי ענף מסעדנות, תראה את האחוזים בינם לבין ענפים אחרים, ותבדוק אם יש צדק בטענה.

אופיר כץ: אם יש צדק, אז כן צריך לעשות משהו וכן לראות איך הולכים לקראתם.

אופיר כץ: ואת המסקנות שלכם תציגו שוב לוועדה.

משה גפני: אוקיי.

משה גפני: מה שהעלתה חברת הכנסת קטי שטרית וחבר הכנסת אופיר כץ, אנחנו מצטרפים לזה.

משה גפני: אנחנו מבקשים שתבדוק האם יש הבדל לענף המסעדנות?

משה גפני: אם כן, צריך לטפל בזה.

משה גפני: אם לא, אז תאמר לנו מה הנתונים, בגלל שלפי הנתונים שיש לחברי הכנסת המציאות היא לא טובה.

משה גפני: זה הכול.

אמיר ירון: קודם כול צריך להבין, לעצם המשפט, יש הבדלים באשראי לענפים גם אם לא היינו בתקופת הקורונה.

משה גפני: בסדר, אז תיתן תשובה.

אמיר ירון: ולכן - - - חלק מהשינויים האלה מתגלגלים גם לתקופה הזאת - - -

משה גפני: תיתן תשובה, תבדוק את זה.

משה גפני: אי-אפשר ככה לנהל את הדיון.

משה גפני: תודה רבה.

אמיר ירון: אין לי את השקף הזה פה - - -

משה גפני: עם השקף הזה הייתי עושה סקי בים.

אמיר ירון: אנחנו רואים שניתן גם אשראי בתחומי ההארחה - - - והמסעדנות.

משה גפני: תודה רבה.

משה גפני: ביקשת את המנכ"לית, בבקשה.

משה גפני: אני רוצה תשובה לגבי השאלה הזאת שחברי הכנסת שאלו.

משה גפני: אני רוצה תשובה מוסמכת, האם באמת המסעדנים נמצאים במצב שבו הם מקבלים פחות מכל סקטור אחר?

אופיר כץ: לא דחופה התשובה עכשיו אם אין להם.

משה גפני: זה מה שאני אומר לו.

ינון אזולאי: אתה אומר: כשהוא ימצא את השקף, שיביא אותו.

משה גפני: תבדוק בבנק האם זה נכון.

משה גפני: תיתן לנו תשובה, זה לא דחוף הרגע.

אמיר ירון: אנחנו נשלח לכם תשובה.

אמיר ירון: הפררוגטיבה של המנכ"לית זה לדבר על התקציב ולא על דבר כזה או אחר שקשור - - -

אופיר כץ: תודה רבה.

משה גפני: בסדר, אני רק רוצה לברך את המנכ"לית.

משה גפני: שלום לך, המנכ"לית החדשה של בנק ישראל.

משה גפני: אנחנו מברכים אותך בוועדת הכספים על העבודה החשובה הזאת שאת קיבלת, על התפקיד הזה שהוא תפקיד בלתי רגיל.

משה גפני: מנכ"ל בנק ישראל לדורותיו היה בן בית בוועדת הכספים, ואנחנו מזמינים גם אותך, ברגע שיש נושאים ובעיות ודברים שאת מעוניינת או שאנחנו מעוניינים, שנוכל להידבר בינינו.

משה גפני: אם אפשר עכשיו לגבי התקציב, לומר את מה שיש לך לומר, בבקשה.

שולמית גרי: אז קודם כול, תודה רבה על הברכות, אני מנכ"לית בנק ישראל מאז ספטמבר 2020.

שולמית גרי: ואני רוצה לברך אתכם בחזרה ביום הולדת שמח בט"ו בשבט היום לפני 72 שנה.

שולמית גרי: ועכשיו, אני מתכבדת להציג בפניכם את התקציב של בנק ישראל לשנת 2021, בו היו שותפים מאות מנהלים ועובדים בבנק ישראל, במטרה למקד את סדרי העדיפויות שלנו ולהבטיח הקצאת משאבים מיטבית.

שולמית גרי: שנת 2021 מושפעת מהותית מאירועי שנת 2020.

שולמית גרי: התפרצות מגפת הקורונה והיווצרות המשבר הכלכלי השפיעו דרמטית על תפקודו של הבנק - - - במידה רבה את תוכניות העבודה - - - הבנק פועל נמרצות מתחילת המשבר, והנגיד פירט חלק מפעילויותיו החשובות של בנק ישראל בהתמודדות עם המשבר.

שולמית גרי: במקביל, גם בראייה פנימה בוצעו - - - פנים ארגוניות נרחבות להבטחת הרציפות התפקודית של הבנק, שמירה על בריאות העובדים, עמידה בתו הסגול, חלוקה לקפסולות, חולקו מאות מחשבים – כ-700 למיטב זכרוני – לעבודה מרחוק, גובשו כללי עבודה ואמצעים טכנולוגיים לסביבת העבודה החדשה.

שולמית גרי: שנת 2021 צפויה להכיל אף היא אתגרים משמעותיים לבנק ישראל, כיוון שהמגיפה עדיין כאן.

שולמית גרי: לאור האמור, שנת 2021 מחייבת את הבנק להתכנסות ההכרחית תוך ניהול המשבר, ולעומתה אנחנו מצפים ומקווים ששנת 2022 תהיה שנת צמיחה, לאחר מספר שנים של התכנסות תקציבית, שתהיה מלווה בהנעה של יוזמות אסטרטגיות ופרויקטים חדשים, שהנהלת הבנק תקדם כבר במהלך 2021, אנחנו מקווים, ואשר יבשילו בעיקרם - - -

משה גפני: יש עלייה בתקציב משנת 2020?

שולמית גרי: יש ירידה בתקציב - - -

משה גפני: בגלל המבנה החדש?

שולמית גרי: הצעת התקציב לשנת 2021 מסתכמת ב-996 מיליון שקל, בשיא כוח אדם של 891 משרות.

שולמית גרי: היא לוקחת בחשבון את מכלול השיקולים הניהוליים הנדרשים לעת הזאת.

ינון אזולאי: אגב, למה אתם לא כותבים במשרות את שכר החמישה המקבלים את המשכורות הגבוהות ביותר?

ינון אזולאי: כמו שמפרסמים את המשכורות שלנו, סתם בשביל עם ישראל שיראה.

שולמית גרי: זה מפורסם על ידי הממונה על השכר בכל שנה - - -

ינון אזולאי: לא, כשזה מגיע לוועדת הכספים, אנחנו היינו שמחים לראות.

שולמית גרי: אבל אפשר גם לשלוח לכם את זה להבא.

שולמית גרי: זה מפורסם, זה נמצא תמיד - - -

ינון אזולאי: אני אשמח, כי אני שוקל לעבור לשם.

משה גפני: אני מבין שיש חיסכון השנה בגלל שאתם חזרתם למבנה הקבוע ואין לכם תשלום שכירות.

משה גפני: העלה את זה חבר הכנסת מיקי לוי קודם.

משה גפני: נכון?

משה גפני: כמה החיסכון?

שולמית גרי: נכון.

שולמית גרי: יש לנו עדיין קומה אחת שאנחנו שוכרים בהר חוצבים, למעשה משש קומות שהיו לפני המעבר לבניין המשופץ, לבניין 2.

שולמית גרי: היו לנו שש קומות ששכרנו.

שולמית גרי: התכווצנו לקומה אחת, שמהווה buffer גם לקפסולות, כי למעשה היו צריכים לעבור לשיטת עבודה של קפסולות, וגם יש גידולים בכוח אדם, בעיקר במאגר נתוני אשראי, שזה ארגון שצומח וגדל ומצריך עוד משאבים - - -

משה גפני: אוקיי.

משה גפני: השאלה המסורתית למנכ"ל – במקרה הזה למנכ"לית בנק ישראל – כמה עובדים ערבים יש בבנק?

אוסאמה סעדי: לקחת לי את השאלה.

שולמית גרי: יש לנו כרגע 11 עובדים ערבים.

משה גפני: מתוך כמה?

שולמית גרי: מתוך כמעט 900, עם עובדים זמניים.

משה גפני: 11 עובדים מתוך 900?

משה גפני: זה מעט.

ינון אזולאי: הייתי מציע לכם לפטר כמה, כי זה יותר מדי.

שולמית גרי: אני אשמח לדון אתכם בנושא הגידול בהמשך - - -

ינון אזולאי: אגב, באיזה דרגה העובדים הערבים?

ינון אזולאי: וגם הייתי רוצה לדעת כמה חרדים יש ובאיזה דרגות הם?

שולמית גרי: בסדר גמור.

שולמית גרי: אז אני תיכף אתן לך את הפרטים.

שולמית גרי: יש לי פרק קטנצ'יק על גיוון, אז אם תיתנו לי רק להשלים על התקציב, שנעמוד במה שאנחנו צריכים, אני מיד אתן את כל הפרטים האלה.

שולמית גרי: אז תקציב הבנק לשנת 2021 קטן נומינלית ב-7.5% לעומת 2020, וב-16.6% לעומת שנת 2019.

שולמית גרי: הקיטון נובע בעיקרו מצמצום בשני תחומי פעולה: השקעות והדפסת כסף.

שולמית גרי: והרכיב של ההשקעות נובע בעיקר מסיום שני הפרויקטים של הבנייה - - - ואתה הזכרת את זה קודם: שיפוץ בניין 1 והשלמת בניין 2, אשר עיקר התשלומים בגינם הסתיים.

שולמית גרי: ובהיבט של הדפסת כסף, למעשה הושלמה הסדרה החדשה של שטרות מ-2019, והעמדנו את המלאים בהתאם למודל - - - ואגב, אני מזכירה לכם, שהשבוע הושקה סדרת השטרות החדשה, עם חתימתו של פרופ' אמיר ירון.

שולמית גרי: אז גם את זה אפשר יהיה למצוא עכשיו בכספומטים.

שולמית גרי: בנוסף, השנה בעיקר נוכח נסיבות קורונה צומצם באופן מהותי מספר הפרויקטים החדשים, בראייה שעם סיום המשבר תהיינה יוזמות חדשות ופרויקטים חדשים חשובים מאוד, שאנחנו רוצים לקדם אותם, ואני מקווה שנעשה את זה ב-2022.

שולמית גרי: אנחנו רואים קיטון גם בבסיס התקציב לפעילות השוטפת, הכוללת את ההוצאות וההשקעות, ההכנסות והעתודות השוטפות, ללא שכר וגמלה.

שולמית גרי: קיטון של כ-2.6% ביחס ל-2020 וכ-8.5% ביחס לשנת 2019, דבר שמצביע על צמצום במסגרת התקציבית השוטפת של הבנק, ושמירה על היעילות התקציבית - - -

משה גפני: תודה רבה.

משה גפני: תשובות לשאלות.

משה גפני: אני רוצה לסיים את הדיון, בגלל שאנחנו השנה לא עושים דיון רחב כפי שאנחנו נוהגים תמיד.

משה גפני: גם אתם לא נמצאים כאן אלא בזום מטבע הדברים, זו תמונת המצב.

משה גפני: את יודעת לתת תשובה לגבי ערבים, חרדים?

שולמית גרי: לגבי הסוגיות של הגיוון, אז ככה: מבחינת יוצאי אתיופיה, יש לנו 14; בני העדה הדרוזית יש לנו שלושה; במגזר הערבי, כמו שאמרתי קודם, יש לנו 11; עובדים עם מוגבלויות – 28; ומגזר חרדי – 31.

שולמית גרי: יש לנו סך הכול 87 עובדי מגוון.

משה גפני: איזה דרגות?

שולמית גרי: בכל המנעד.

שולמית גרי: יושב איתי כאן ראש אגף משאבי אנוש, הוא אומר שבכל המנעד יש לנו – גם ברמה של - - - גם ברמה של כלכלנים מן השורה וגם במינהל עצמו, בתחום מערכות המידע יש לנו.

שולמית גרי: למעשה יש פה מגוון גדול של מקצועות ושל - - -

משה גפני: מאה אחוז.

משה גפני: רק שתדעי, שעמדתה של ועדת הכספים ללא יוצא מן הכלל בסך הכול הכללי, אנחנו מבקשים שילוב, שזה כמובן לא משקף את הנושא של השילוב, בדרגות השונות.

משה גפני: אנחנו מבקשים לשלב מיעוטים, גם בחקיקה וגם במציאות, לשלב אותם בעבודה הבנק, והיא עבודה שחייבת להיעשות.

משה גפני: אוסאמה, בבקשה, אני רוצה לסכם את הדיון.

יהושע שמר: סליחה, הרב גפני, אם מותר לציין, המועצה המנהלית, ביחד עם הנהלת הבנק, עושה מאמץ בלתי רגיל, זה עולה כמעט בכל ישיבה שלנו.

יהושע שמר: ויש פה בעיה של ביקוש למשרות בבנק, והבנק רוצה ככל שאפשר לגייס עובדים מהמגזרים כפי שציינת, וזה רק עניין של היצע של עובדים.

יהושע שמר: אנחנו נשמח מאוד, כמובן שולי והנגיד ששמים לזה דגש בלתי רגיל בעבודה, גם בעבודת השיווק, יציאה מהשטח - - -

משה גפני: אנחנו מאוד מבקשים את זה, אנחנו חושבים שזה נכון.

משה גפני: בנק ישראל הוא בנק לאומי, הוא בנק שמייצג את כולם, והעובדים צריכים להיות גם כן מהדרגות השונות.

משה גפני: בבקשה, אוסאמה.

אוסאמה סעדי: תודה, אדוני היושב-ראש.

אוסאמה סעדי: כבוד הנגיד והמנכ"לית, כבוד היושב-ראש גנב לי את השאלה, אבל טוב שאתה שאלת את זה.

משה גפני: טוב, החרדים הם גנבים, זה ידוע.

אוסאמה סעדי: אבל באמת אנחנו מדברים על 1% למעשה עובדים ערבים, 11 מתוך 900.

אוסאמה סעדי: וגם לגבי חרדים, 30 מתוך 900, אז זה 3%.

משה גפני: כן, ברור.

משה גפני: אנחנו חוזרים כל הזמן על אותה - - -

אוסאמה סעדי: בדיוק.

אוסאמה סעדי: פעם, אדוני היושב-ראש, תמיד היינו משתמשים בבנק ישראל, שיש אפס עובדים ערבים.

אוסאמה סעדי: היו אפס.

אוסאמה סעדי: ובגלל הלחץ שהפעלנו כל הזמן, אז היום התקדמנו.

אוסאמה סעדי: אבל מה זה?

אוסאמה סעדי: 1% זה אחוז שהוא הרבה הרבה פחות מה-10%, היעד שהממשלה קבעה כבר לפני שנים רבות.

אוסאמה סעדי: ומדובר בבנק ישראל, בנק חשוב מאוד.

אוסאמה סעדי: ולכן אני מבקש לתת עדיפות ולתת ייצוג הולם לכלל המגזרים, גם מהחברה הערבית.

אוסאמה סעדי: דבר שני, בנוסף לעניין הזה של המסעדות שהעלו חבריי, אני אומר לכם, ואני מבקש שתבדקו את זה, כבוד הנגיד, אחוז ההלוואות במימון מדינה או בערבות מדינה שהולך לחברה הערבית הוא אחוז נמוך מאוד.

משה גפני: אם אפשר לבדוק את זה.

אוסאמה סעדי: תבדקו את זה.

אוסאמה סעדי: ולא רק בענף המסעדות.

אוסאמה סעדי: יש ענפים שמוגדרים ענפים קשים מבחינת הבנקים.

אוסאמה סעדי: ונקודה שלישית, אדוני היושב-ראש, אני העליתי את זה בוועדת הכלכלה ואני גם מעלה את זה בוועדת הכספים, עכשיו שאנחנו דנים בתקציב בנק ישראל: לא יכול להיות שיש מגמה היום, מגמה רווחת, מגמה נפוצה, של סגירת סניפים ביישובים הערבים.

משה גפני: לא רק ביישובים הערבים, אבל גם ביישובים הערבים.

אוסאמה סעדי: וגם ביישובים האחרים.

אוסאמה סעדי: אבל במיוחד אצלנו במגזר הערבי זה מנוע ומנוף של הצמיחה.

משה גפני: כן, זה בעיה, אני יודע.

אוסאמה סעדי: אני אומר לך דבר אחד: בכל היישובים בדרום בנגב – בכל היישובים המוכרים, אני לא מדבר על עשרות לא מוכרים – בכל היישובים המוכרים בנגב, חוץ מרהט, אין אפילו סניף בנק אחד.

אוסאמה סעדי: זה בושה וחרפה.

משה גפני: אני מבקש לבדוק את העניין הזה.

משה גפני: רבותיי, אני רוצה להודות לפרופ' אמיר ירון נגיד בנק ישראל, לשולמית גרי - - -

אמיר ירון: כבוד היושב-ראש, בנושא הסניפים - - - אתה רואה את היישובים הערבים, רוב הירידה בסניפים היא לא במגזר הערבי.

אמיר ירון: אנחנו כמובן נמשיך לנטר את זה - - -

משה גפני: בסדר, אני מבקש שתבדקו, תיתנו לנו תשובה.

אמיר ירון: אתם רואים שהירידה שאתם שומעים עליה בתחום הסניפים היא כולה מחוץ למגזר.

אמיר ירון: אם כבר, במגזר זה עלה.

אמיר ירון: לגבי המסעדות, כבר ב-real time נותן לכם תשובה.

אמיר ירון: אתם רואים, הינה ההתפלגות בתוך הקרנות, אתם רואים שאין הבדל מהותי בתחומי בתי מלון, הארחה ואוכל לעומת שאר התחומים, לגבי השאלה של המגזר וההלוואות - - -

משה גפני: המסעדנות דובר, לא על בתי מלון.

אמיר ירון: אנחנו נחזור אליכם עם הנתון הזה.

אמיר ירון: תודה רבה.

משה גפני: מצוין.

משה גפני: אני מודה למנכ"לית שולמית גרי, אני מודה לפרופ' שוקי שמר, שהוא יושב-ראש המועצה המנהלית.

משה גפני: אני מברך אתכם ואת האנשים שעוסקים במלאכה, אתם הצגתם את תקציב 2021.

משה גפני: אנחנו בעזרת השם מתפללים ומקווים שבמהלך השנה או לקראת שנה הבאה יהיה דיון ארוך יותר, אתם תהיה כאן ולא רק בזום.

משה גפני: אני מודה לכם.

משה גפני: תודה רבה על הצגת התקציב.